**Lisa 3**

**Varjupaiga-, Rände- ja Integratsioonifond (AMIF)**

**TEGEVUSTE VAHEARUANNE**

|  |  |
| --- | --- |
| **Toetuse saaja** | **MTÜ Balti Uuringute Instituut**  |
| **Projekti pealkiri** | **Parimad praktikad kolmandate riikide kodanike lõimimiseks kohalikesse omavalitsustesse** |
| **Projekti number** | AMIF2016-19 |
| **Toetuslepingu number** | 14-8 6/279-1 |
| **Aruandlusperiood*****(pp.kk.aa–pp.kk.aa)*** | 01.09.2016 – 31.01.2017 |
| **Valdkond** ***(märkida kohalduv(ad)*** | [ ]  Euroopa ühine varjupaigasüsteem [ ]  vastuvõtu- ja varjupaigasüsteemid [ ]  suutlikkuse arendamine[x]  Integratsioon ja seaduslik ränne [x]  integratsioonimeetmed [ ]  suutlikkuse arendamine ja praktiline koostöö [ ]  Tagasisaatmine [ ]  tagasisaatmismenetlustega kaasnevad meetmed [ ]  tagasisaatmismeetmed [ ]  suutlikkuse arendamine ja praktiline koostöö |

**1. Projekti aruandlusperioodil elluviidud tegevused**

|  |  |  |  |
| --- | --- | --- | --- |
| **Nr** | **Tegevused**  | **Tegevuse planeeritud tulemus** | **Tegevuse tegelik tulemus*****(****lühidalt**konkreetsetes ja mõõdetavates terminites: kvantiteet (kui palju?), kvaliteet (kui hästi?), sihtgrupid (kes/kellele?), asukoht (kus?), aeg (millal?) jne****)*** |
|  | Olukorra kaardistamine ja parimate praktikate uuring | Kaardistame väiksema lõimumispotentsiaaliga uus-sisserändajate kogemused KOV-dega ja Eesti igapäevaellu sulandumisega, identifitseerime peamised probleemsed küsimused (meetod: intervjuud ja küsimustikud, suunatud KOV ametnikele, uus-sisserändajatele, sidusgruppidele nagu nt tugiisikud ja vabatahtlikud); samal ajal uurime nii Eesti KOV kogemusi uus-sisserändajatega kui ka teiste riikide kohaliku tasandi häid praktikaid kaasamisel, toetavate kogukonnamudelite loomisel ja avalike teenuste kohta info pakkumisel.  | Sisserändajate kogemused KOV-dega ja Eesti igapäevaellu sulandumisega on suuremas mahus kaardistatud veebiküsitluse abil. Veebiküsitluse abil jõudsime kokku 204 kolmanda riigi kodanikuni. Neist 24% on pärit mõnest teisest Euroopa riigist peale Euroopa Liitu kuuluvate riikide, 22% Aasiast, 17% Põhja-Ameerikast, 14% Aafrikast, 9% Venemaalt, 9% Lähis-Idast, ning 6% Lõuna-Ameerikast. Küsimustik on veel avatud ning sisserändajatel on endiselt võimalik küsitlusele vastata. Intervjueeritud on nii MTÜ Pagulasabi, Johannes Mihkelsoni Keskuse kui ka MTÜ Pagula tugiisikuid, kes abistavad rahvusvahelise kaitse saajaid erinevates igapäevaelu puudutavates aspektides.Samuti on läbi viidud rühmaarutelud Rakvere (27.01), Väike-Maarja (27.01), Tallinna (10.02) ja Haapsalu (03.02) KOV ametnikega. Tartu ja Narva fookusgrupiarutelud leiavad aset märtsi esimesel nädalal. Väike Maarja kohtumisel osales 7 ametnikku (lisaks kohaliku kooli direktor), Rakveres 4, Tallinnas kahel kohtumisel kokku 16 ametnikku, Haapsalus 8 ametnikku (lisaks kolm inimest kohalikest lasteaedadest ja koolist). Tartus toimuval kohtumisel osaleb 10 ametnikku ning Narvas 5.  |
|  | Materjalide väljatöötamine | (1) Töötame välja juhendmaterjali, mida kõik KOV-id saavad kasutada; ning(2) koostame koolitusmaterjali kohalike omavalitsuste töötajate koolitamiseks ülalmainitud teemadel;(3) koostame lihtsa ja visualiseeritud teabematerjali (kasutatav nii veebikeskkonnas kui väljaprindituna) avalike teenuste kohta (teemad valitakse selliselt, et infomaterjal oleks kasutatav kõikide KOV-de puhul). Materjal aitab KOV ametnikel pakkuda infot võimalikult lihtsalt ja arusaadavalt uus-sisserändajatele, kellega keeleliste piirangute tõttu on suhtlemine raskendatud;(4) töötame välja koolituskava KOV-dele. | Koondatud on vajalik informatsioon juhendmaterjali jaoks. See kirjeldab 6 parimat praktikat kolmandate riikide kodanike lõimimisest teistes riikides (sh Norra, Hispaania, Itaalia, Taani, Saksamaa praktikad). Samuti on juhendmaterjalis esitatud meetodid sidusama kogukonna edendamiseks ja erinevad praktikad toetavatest kogukonnamudelitest. Samuti on koostatud esimene versioon visualiseeritud informaterjalist, mis aitaks KOV ametnikel teenuseid pakkuda vähese keeleoskusega sisserändajatele. Koostatud on ka esialgne koolituskava KOV-dele. Koolituskavad varieerivad KOVide lõikes, kuna erinevates KOV-des läbiviidud fookusgrupiintervjuud KOV ametnike seas näitasid, et erinevates piirkondades on väga erinevad olukorrad töös KRK-de lõimimiseks kohalikku omavalitsusse. Sealjuures on osadel KOV-idel raskusi just kindlate sihtgruppidega, samal ajal kui mõni teine on juba omal initsiatiivil koostanud vajalikud abimaterjalid, mis teatud valdkondade KOV ametnikke nende töös abistavad. Juhendmaterjali ja infomaterjali lõplik valmimise aeg on kokkuleppel Tellijaga nihkunud. Koolitusmaterjal, juhendmaterjali sisu ning visuaalne infomaterjal valideeritakse esmalt enne koolitusi toimuvas juhtkomisjoni kohtumisel, mis leiab aset vahetult enne koolituste algust (märtsi II pool). Seejärel valideeritakse juhendmaterjal ning infomaterjal KOV ametnikele suunatud koolitustel, et saada otsest tagasisidet neilt inimestelt, kes antud materjale reaalselt kasutama hakkavad.  |

**2. Analüüs ning hinnang projekti tegevustele ja eesmärkide saavutamisele aruandlusperioodil *(Kui kohaldub, põhjendada planeeritud ja tegelike tulemuste erinevusi, muudatusi kulude arvestamisel ja juhtimissüsteemis.)***

|  |
| --- |
| Parimate praktikate kaardistamisel ilmnes mitmeid väga häid praktikaid, mis oleksid väga kasulikud ka Eesti kontekstis. Otsustasime juhendmaterjali lisada 6 parimat praktikat, mis on terves ulatuses Eesti konteksti arvestades eeskujuks. Ülejäänud praktikad, mis ei ole niivõrd täies ulatuses Eesti spetsiifikale sarnased, ei lisa me küll juhendmaterjali, kuid oleme planeerinud nende mõningaid häid elemente tutvustada projekti lõpuks valmival kodulehel. Samuti on juhendmaterjali esialgses versioonis kirjeldatud kogukonnamudelid ning erinevad meetodid, kuidas suurendada sidusust kogukonnas. Samuti on sisserändajate seas läbiviidud veebiküsitluse andmetest nähtunud mitmeid probleemkohti, aga ka häid kogemusi erinevates Eesti KOV-ides. Ka antud info integreerime juhendmaterjali. Hetkel ei ole veel läbi viidud intervjuusid vähese lõimumispotentsiaaliga ning vähese keeleoskusega kolmandate riikide kodanike seas, kuna nende inimeste, kes on Eesti juba mõnda aega elanud ning planeerivad siia ka edaspidi jääda, osutus arvatust keerulisemaks ülesandeks. Tõlgi vahendusel on aga esimesed intervjuud planeeritud läbi viia märtsi alguses. Hilinenud on ka teised andmekogumisega seotud tegevused, ent vahearuande esitamise ajaks on selge, et tegevused saavad siiski lubatud mahus tehtud. Seetõttu on edasi lükkunud ka käesolevale aruandlusperioodile seatud eesmärkide täitmine. Projektimeeskonnale on veidi ootamatu olnud erinevate KOV-ide kogemus kolmandate riikide kodanikele teenuste pakkumisel ning varasemate koolituste saamisel. Nimelt on erinevatel KOVidel kogemus mitte vaid erinevate sihtgruppidega (rahvusvahelise kaitse saanud inimesed, ümberasustatud inimesed või töörändega saabunud inimesed), vaid ka KOV enda valmisolek ning kasutusele võetud vahendid ja suhtumine sisserändajatesse. Samuti on osade KOV-ide ametnikud juba saanud sarnase teemaga koolitust nagu meie planeerisime läbi viia (koolituse viisid läbi Ringo Ringvee Siseministeeriumist ning Pärtel Preinvalts Politsei- ja Piirivalveametist). Eelpool väljatoodut arvesse võttes on erinevates KOV-des toimuvates koolitustel mõnevõrra erinev fookus. Esialgse 5 projektis osaleva kohaliku omavalitsuse nimekirjaga liitus ka Tartu. 7 KOV on vahearuande esitamise ajal veel selgumisel. Pakkusime kohta Pärnule, ent nemad ei soovinud projektis osaleda. Hetkel ootame Viljandi vastust, kes lubas oma osaluse teada anda 06.03.17. Kui Viljandi keeldub, pakume osalust Jõgevale. Projektimeeskonnas ei ole enam Ingi Mihkelsood. Tema tööülesanded jaotati ära Maarja Vollmeri (kommunikatsiooniga seotud tegevused) ja Anastasia Pertsjonoki (intervjuud) vahel. Samuti ei ole projektimeeskonnas enam Jameela Pritsi. Tema tööülesanded, aga ka uusimmigrandist eksperdi ja koolitaja rolli võtab omale Lamees Abdeljalil. |

**3. Teave ja avalikustamine: läbiviidud tegevused *(Üksikasjalik kirjeldus, kuidas tagati nähtavus ministeeriumi ja AMIF-i kaasrahastamisele. Aruandele tuleb lisada kõigi projekti kohta avaldatud ja projekti käigus valminud materjalide jms koopiad.)***

|  |
| --- |
| Vahearuande perioodil on projektialast teavet edastatud erinevate kohtumiste läbi, sh.:* Kohtumine Tartu Linnavalitsuses Tartu linnapeaga, kus tutvustati projekti sisu, anti linnapeale ning abilinnapeale projekti tutvustav infoleht (vt Lisa 1.1). Kohtumise tulemusel liitus projektis osalevate kohalike omavalitsuste nimekirjaga ka Tartu.
* Kohtumine Tartu LV sotsiaalosakonnaga, kus tutvustati projekti sisu ning anti koosolekul osalejatele projekti tutvustav infoleht. Kohtumise eesmärgiks oli arutada Tartu Linnavalitsuses läbiviidava AMIF fondist ning Siseministeeriumi vahenditest rahastatava projekti võimalike puutepunkte.
* Kohtumine Work in Estonia meeskonnaga Ettevõtluse Arendamise Sihtasutuses (EAS), kus tutvustati projekti sisu ning anti koosolekul osalejatele projekti tutvustav infoleht. Kohtumise eesmärgiks oli arutada erinevaid välismaalaste suunal tehtavaid tegevusi ning võimalikku koostööd. Kohtumine oli edukas ning vajalik, kuna EAS aitas veebiküsitluse läbiviimisel küsitlust levitada EAS võrgustikku kuuluvate välistööjõudu värbavate ettevõtjate seas.
* Kohtumine koostöös IOM Estonia läbiviidava kaasatuse projektiga Narvas, IOM projekt on samuti rahastatud AMIF fondi ning Siseministeeriumi vahenditest. Kohtumisel tutvustati projekti sisu kohtumisel viibijate seas ning kanti ette slaidiesitlus projekti kohta (vt Lisa 1.3). Samuti jagati kõikidele kohtumisel osalejatele projekti tutvustavad infolehed.
* Samuti on projekti kohta suusõnaliselt infot levitatud Balti Uuringute Instituudi ja MTÜ Ethical Links koostööpartnerite seas, näiteks Johannes Mihkelsoni Keskus, Pagulasabi, Siseministeeriumi tugivõrgustiku Tartu sügisesel kohtumisel.
* Projekti on tutvustatud ka kõigile projektis osalevate KOV ametnikele, kes on osalenud fookusgrupiintervjuudel. Samuti on kõik fookusgrupiintervjuudes osalenud ametnikud saanud projekti tutvustava infolehe.
* AMIF fondi ning Siseministeeriumi rahastuse nähtavus on tagatud ka veebiküsimustikes. Ingliskeelne veebiküsitlus on kättesaadav siit: <https://www.surveygizmo.com/s3/3258922/amif-kov>; ning venekeelne küsimustik on kättesaadav siit: <https://www.surveygizmo.com/s3/3313440/fd58f6cff127>.
* Projekti info ning projektijuhi kontakt on leitav Balti Uuringute Instituudi kodulehel, aadressil: <https://www.ibs.ee/projektid/kompetentsikeskus/> (vt Lisa 1.3)
 |

**Kinnitan, et kõik käesolevas aruandes esitatud andmed on õiged.**

Koostaja:

Maarja Vollmer

Projektijuht

/allkirjastatud digitaalselt/

Lisad:

1. Kõigi projekti käigus valminud materjalide, aja- või veebilehtede jms koopiad
	1. Projekti tutvustav infoleht
	2. Projekti tutvustus Balti Uuringute Instituudi kodulehel
	3. Narva ümarlaud PowerPoint esitlus

Toetuse saaja

Kristjan Kaldur

28.02.2017

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*/allkirjastatud digitaalselt /*